HANA พุ่ง 6% นิวไฮรอบกว่า 2 เดือน โบรกฯแนะถือ ลุ้นรับปันผลแจ่มยีลด์สูง 7%
HANA พุ่ง 6% นิวไฮรอบกว่า 2 เดือน โบรกฯแนะถือ ลุ้นรับปันผลแจ่มยีลด์สูง 7% ล่าสุดอยู่ที่ 30.50 บาท บวก 1.75 บาท หรือ 6.09% มูลค่าซื้อขาย 115.52 ล้านบาท
HANA พุ่ง 6% นิวไฮรอบกว่า 2 เดือน โบรกฯแนะถือ ลุ้นรับปันผลแจ่มยีลด์สูง 7% ล่าสุดอยู่ที่ 30.50 บาท บวก 1.75 บาท หรือ 6.09% มูลค่าซื้อขาย 115.52 ล้านบาท
25 ก.ค. 2562

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ล่าสุด ณ เวลา 10.31 น. อยู่ที่ระดับ 30.50 บาท บวก 1.75 บาท หรือ 6.09% สูงสุดที่ 30.75 บาท ต่ำสุดที่ 29 บาท ด้วยมูลค่าซื้อขาย 115.52 ล้านบาท ทั้งนี้ราคาหุ้น HANA ปรับตัวขึ้นสูงสุดในรอบกว่า 2 เดือน นับตั้งแต่ราคาหุ้นอยู่ที่ระดับ 30.75 บาท เมื่อวันที่ 14 พ.ค.2562

โดย บล.ทิสโก้ ระบุในบทวิเคราะห์ แนะนำ “ถือ” หุ้น HANA ราคาเป้าหมาย 27.25 บาท/หุ้น คาดผลประกอบการของ HANA เพิ่มขึ้นเนื่องจากไม่มีรายการพิเศษ แต่กำไรจากการดำเนินงานยังคงลดลง 33% เมื่อเทียบจากปีก่อน จากยอดขายและอัตรากำไรที่อ่อนแอ โดยที่มีกำไรจากค่าเงิน 60 ล้านบาท และการตั้งสำรองแรงงาน 66 ล้านบาท
อีกทั้งคาดรายได้ 165.4 ล้านดอลลาร์ (ลดลง 4.1% เมื่อเทียบจากปีก่อน แต่เพิ่มขึ้น 1.9% เมื่อเทียบจากไตรมาสก่อน) หรือ 5.23 พันล้านบาท ในเชิงสกุลบาท จากข้อมูลของ SIA ยอดขายของ Semiconductor จะลดลง 14.6% เมื่อเทียบจากปีก่อน ในเดือน พ.ค. จากอุปสงค์ที่อ่อนแอ และด้วยสัดส่วนรายได้ของ HANA กว่า 40% ที่อิงโทรศัพท์มือถือ ทำให้ได้รับผลกระทบจากเศรษฐกิจชะลอตัว
ส่วนอัตรากำไรขั้นต้นอยู่ที่ 10.7% ลดลงจากเดิมที่ 13.6% ในช่วงไตรมาส 2/61 ด้วยค่าเงินบาทที่แข็งค่าขึ้น และการย้ายฐานลูกค้าจากโรงงานในจีน ทำให้อัตราการผลิตลดลงกดดันอัตรากำไร
ทั้งนี้ยังคงต้องระมัดระวังในครึ่งหลังปี 2562 ด้วยค่าเงินบาทที่แข็งค่าขึ้น และความสามารถในการแข่งขันกับโรงงานในภูมิภาคที่ลดลง ประกอบกับสถานการณ์สงครามการค้า และการแบน Huawei จะกดดันผลประกอบการไตรมาส 3/62
อย่างไรก็ตามยังคงแนะนำให้ “ถือ” หลังจากที่ราคาหุ้นฟื้นตัวมาแล้วกว่า 20% จากจุดต่ำสุด แต่ยังรอพื้นฐานของกิจการให้ดีขึ้นก่อนมีการปรับประมาณการ และด้วยราคาปัจจุบันคิดเป็นผลตอบแทนจากเงินปันผล 7%